google/wiki40b huggingface dataset:
Varnių Šv. apaštalų Petro ir Pauliaus bažnyčia

Istorija

Medininkuose 1417 m. pašventinta ir pradėta statyti katedra. Įkurta Medininkų, vėliau – Žemaičių vyskupija. Katedra 1418 m. sukilusių valstiečių sudeginta. 1421 m. atstatyta. 1464 m. pastatyta nauja katedra. 1469 m. įkurta parapinė mokykla. 1535 m. katedra dar kartą, kartu ir daug dokumentų, sudegė. 1555 m. pastatyta nauja medinė katedra. 1614 m. atstatyta katedra 1680 m. vėl sudegė.
1681–1691 m. pastatyta dabartinė mūrinė, kitoje vietoje. Varniuose 1587–1773 m. buvo jėzuitų rezidencija. 1739–1740 m. pastatyti mediniai kunigų seminarijos namai, 1771 m. – mūriniai. Iš Kražių 1740 m. perkelta kunigų seminarija (veikė iki 1864 m.).
1725 m. pastatyta medinė Švč. Trejybės bažnyčia. Po 1740 m. prie jos pastatytas vienuolynas ir ligoninė. Iš Vilniaus pakviesti vienuoliai rokitai. Iki 1771 m. bažnyčia perkelta į kitą vietą. Žagarės altarista Pranciškus Jagminas 1838 m. pastatė naują ligoninę. 1842 m. vienuolynas uždarytas, 1867 m. uždaryta ir bažnyčia.
Per 1817 m. miesto gaisrą katedra apdegė. Vyskupas Juozapas Arnulfas Giedraitis ją suremontavo už 15 000 sidabrinių rublių. 1821 m. pastatyti vietinio meistro Juozapo Vaiciulevičiaus sumontuoti vargonai, kurie 1871 m. buvo Pranciškaus Sideravičiaus perdaryti. 1864 m. katedra tapo Naujųjų Varnių parapijos bažnyčia, kuriai priklausė Varnelės kairiajame krante gyvenantys katalikai. Per miesto gaisrą 1864 m. sudegė vyskupijos archyvas, dalis bylų išgelbėta. 1867 m. audra suardė bažnyčios čerpių stogą, iš išorės nubyrėjo tinkas.
2001-2003 m. atnaujintas vargonų prospektas. 2007-2011 m. vargonus restauravo L. Pikučio vargonų įmonė.

Architektūra

Bažnyčia barokinė, bazilikinė, kryžminio plano, dvibokštė. Vidus 3 navų. Įrengta 12 altorių. Po katedra – Žemaičių vyskupų kripta (palaidota 13 vyskupų). Šventorius aptvertas, 1914 m. jo teritorijoje įrengtas lurdas.
Kašiasas

Istorija

Kašiasas įkurtas XIX a. pr. Iki 1837 m. miestas vadintas San Žozė das Aldejas Altasu (portug. São José das Aldeias Altas).
Gaila Matulytė

Biografija

2003 m. Vytauto Didžiojo universitete baigė prancūzų filologiją.
Kupiškio jaunimo centro direktorė.
Lietuvos valstiečių liaudininkų sąjungos Kupiškio rajono skyriaus narė. 2011 m. Kupiškio rajono savivaldybės tarybos narė, dėl užimamų pareigų mandato atsisakė.
Blauzdžiūnų apylinkė

Istorija

Apylinkė įsteigta po 1940 m. lapkričio 12 d., LKP CK patvirtinus Lietuvos TSR Aukščiausiosios Tarybos Prezidiumo įsaką dėl vykdomųjų komitetų sudarymo. Iki 1941 m. birželio 22 d. dirbo laikinasis vykdomasis komitetas. 1945 m. sausio 26 d. Lietuvos TSR Aukščiausiosios Tarybos Prezidiumo įsaku „Dėl sudarymo vietinių valstybės valdžios organų Lietuvos TSR apskrityse, miestuose, valsčiuose, miesteliuose ir apylinkėse“ apylinkės vykdomojo komiteto veikla atkurta. Pirmieji surežisuoti rinkimai į apylinkės deputatų tarybą įvyko 1948 m. sausio 18 d. Septynių deputatų tarybai, renkamai kas pustrečių metų, vadovavo apylinkės vykdomojo komiteto pirmininkas.
1954 m. prijungta dalis Veikšių apylinkės ir dalis Kriukų apylinkės. 1963 m. sausio 12 d. Lietuvos TSR Aukščiausiosios Tarybos Prezidiumo įsaku „Dėl Lietuvos TSR apylinkių sustambinimo“ Blauzdžiūnų apylinkė prijungta prie Kriukų apylinkės.
Alytaus kolegija

Istorija

Įkurta 2000 m. vietoj Alytaus aukštesniosios verslo mokyklos (1960-1972 m. mechanikos technikumas, 1972-1990 m. politechnikumas, 1990-1996 m. aukštesnioji technikos mokykla, 1996-2000 aukštesnioji verslo mokykla). Pirmąjį Alytaus kolegijos logotipą sukūrė Vidmantas Gvazdauskas.

FK Alytaus kolegija

Alytaus kolegijai AAFF pirmenybėse atstovauja kolegijos studentų futbolo klubas.
Bleach (anime)

Siužetas

Penkiolikmetis Ičigo Kurosakis (Ichigo Kurosaki) atrodo kaip paprastas niekuo neišsiskiriantis vaikinas. Tik vienintelė smulkmenėlė – jis gali matyti dvasias. Ši smulkmena nepastebimai didėja, kai netikėtai į jo namus įsibrauna Hollow ('piktoji dvasia'). Tai padarai mintantys žmonių dvasiomis, jie gimsta iš mirusių ir prie žemės pririštų, labai piktų ar liūdnų sielų. Jo šeimos vos neišžudo, bet pasirodo šinigami ('mirties dievas/deivė'), vardu Kučiki Rukia (Kuchiki Rukia). Bandydama visus išgelbėti ji perduoda visas savo reiatsu ('sielos galias') Ičigo, kuris pasirodo nėra visai paprastas žmogus ir turi daugiau reiatsu nei kiti. Tąnakt jam nugalėjus Hollow visi įvykiai nesibaigia. Po kiek laiko Kučiki Rukia nubaudžiama už tai, kad perdavė savo reiatsu Kurosakiui. Jis bandydamas išgelbėti Rukia pasikviečia savo draugus – Orihime ir Chad, kurie dėl jo atsiskleidusios reiatsu išlaisvina savo galias bei Išida Uurju (Ishida Uuryu) – Quncy, kuris keršija šinigami, bet susidraugavus su Ičigo, kaunasi kartu. Jie iškeliauja į visų šinigami buveinę – Soul Society ('Dvasių bendrija'). Jiems pavyksta išgelbėti Rukia, bet užtat įsivelia į nesibaigiančias šinigami kovas. Taip prasideda dauguma jų nuotykių.
Jota-

jota (daugelyje kitų kalbų yotta; žymima Y) yra SI sistemos priešdėlis, reiškiantis daugiklį 10²⁴ arba 1 000 000 000 000 000 000 000 000. Tai didžiausias ir vėliausiai (1991 m.) patvirtintas SI sistemos priešdėlis. Prieš patvirtinant priešdėlį jota, daugiklis taip pat buvo žymimas priešdėliu ota (daugelyje kitų kalbų otta).
Monkų apskrities herbas

Monkų apskrities herbas (lenk. Herb powiatu monieckiego) – Monkų apskrities heraldinis simbolis.

Aprašas

Skydas plona juoda linija perskeltas į du raudonus laukus. Heraldiškai dešiniajame lauke baltas Lenkijos erelis be karūnos, kairiajame – piestu stovintis sidabrinis briedis auksiniais ragais ir nagomis.
Herbas pradėtas naudoti 2011 m. lapkričio 11 dieną.
Soul muzika

Soul muzika – populiarus muzikos žanras, kuriame pastebima ritmenbliuzo ir gospelo muzikos įtaka. Žanro atsiradimu laikomas XX amžiaus 6-as dešimtmetis, JAV.
Soul muzikos atstovai Lietuvoje Alvydas Lukoševičius, Vaidas Baumila ir kiti.
Alio Jonava

Alio Jonava – Jonavos rajono laikraštis. Išeina trečiadieniais ir šeštadieniais. Laikraštis leidžiamas komerciniais pagrindais, mokamas (daliai Jonavos miesto ir kaimo gyventojų jis yra vienintelis skaitomas laikraštis). Apimtis – 12 puslapių. Skelbia reklaminius straipsnius, reklamą, skelbimus. Save laikraštis įvardija „nepriklausomu Jonavos rajono laikraščiu“. Straipsnių autoriai – jonaviečiai. Steigėjas – Vladas Pranevičius.

Leidyba

Leidžia spaudos platinimo bendrovė UAB „Dzindra" (direktorius Vladas Pranevičius).
Iki 2010 m. išleista per 1200 numerių.
Spaudėjas – UAB „Rinkos aikštė“ (Kėdainiai). Tiražas – apie 5000 egzempliorių (2010 m.).
Tekstilisti Yzberish

Istorija

Klubo ištakos siekia 1949 m. Komunistiniu laikotarpiu vadinosi Klubi Sportiv Tekstilisti Stalin Yzberisht.
1969–1970 m. sezone dalyvavo aukščiausioje šalies lygoje, kurioje užėmė priešpaskutinę (13) vietą.
1976 m. komanda buvo išformuota, o klubas likviduotas.
Liudvikas Povilonis

Biografija

1930–1934 m. Vytauto Didžiojo universitete studijavo teologiją ir kanonų teisę. Mokytojavo Marijampolės marijonų gimnazijoje ir kuravo spaudą. 1931–1940 m. „Šaltinėlio“ redaktorius. 1957–1960 m. Klaipėdoje vadovavo valdžios sankcionuotos Taikos karalienės bažnyčios statybai. Sufabrikavus bylą, iki 1966 m. kalintas Vilniuje Pravieniškių priverčiamųjų darbų stovykloje; susilpnėjus sveikatai, po 4 metų buvo amnestuotas. 1966–1969 m. dirbo Vilniaus Švč. Mergelės Marijos Nekaltojo Prasidėjimo bažnyčioje. 1969 m. kunigas Liudvikas Povilonis paskiriamas Telšių vyskupo Petro Maželio augziliaru (padėjėju) ir gruodžio 21 d. konsekruojamas vyskupu. 1973 m. paskirtas Kauno arkivyskupijos ir Vilkaviškio vyskupijos apaštalinio administratoriaus vysk. Juozapo Matulaičio-Labuko koadjuktoriumi – pagalbininku su paveldėjimo teise. 1979 m. vysk. Juozapui Matulaičiui-Labukui mirus, vysk. Liudvikas Pavilonis perėmė abiejų vyskupijų administravimą.
Kaip Lietuvos vyskupų konferencijos pirmininkas, vysk. L. Povilonis nemažais diplomatiniais gabumais prisidėjo prie Šventojo Sosto pastangų, kad vyskupas Vincentas Sladkevičius po 24 metų tremties grįštų į savąją vyskupiją, kad būtų paskirti Lietuvai trys nauji vyskupai: 1982 m. Antanas Vaičius (1926), 1984 m. Juozas Preikšas, 1986 m. Vladislovas Michelevičius, juos pats ir konsekravo. 1983–1984 m. Panevėžio vyskupijos administratorius.
Įvertindamas didelį vyskupo Liudviko Pavilonio nuopelnus, Šventasis Sostas 1984 m. jam suteikė arkivyskupo titulą.
Saliniškis

Istorija

1666 m. priklausė Kazielai. XVIII a. – XIX a. pradžioje Molėtų klebono nuosavybė. 1764 m. gyveno bajoras Vincentas Eismuntas. 1873 m. priklausė Inturkės valstybiniam dvarui.
Parčevo apskritis

Istorija

X a. pabaigoje šias žemes užėmė Kijevo Rusia. Žlugus Kijevo Rusios valstybei šios žemės atiteko Haličo-Volynės kunigaikštystei, kuriai žlungant XIII-XIV a. dėl šių žemių kovojo LDK, Lenkijos karalystė ir kryžiuočiai. XIV a. pabaigoje rytines apskrities žemes užėmė Lietuvos Didžioji kunigaikštystė ir prijungė prie Trakų vaivadijos, kur 1566 m. buvo įkurta Bresto vaivadija, egzistavusi iki 1795 metų.
Nuo 1795 m. iki 1809 m. šios žemės priklausė Austrijos karalystės Vakarų Galicijai. 1809–1816 m. priklausė Varšuvos kunigaikštystės Sedlcų departamentui.
1816–1837 m. priklausė Rusijos imperijos Lenkijos Kongreso karalystės Palenkės vaivadijai. 1837–1844 m. priklausė Palenkės gubernijai, kuri 1844 m. prijungta prie Liublino gubernijos. 1867 m. šios žemės prijungtos prie naujai sukurtos Sedlcų gubernijos, kurios jai priklausė iki 1912 metų. 1912-1915 m. priklausė Chelmo gubernijai.
1915–1919 m. priklausė Oberostui. 1919–1939 m. priklausė II Lenkijos Respublikos Liublino vaivadijai. 1939–1945 m. priklausė Trečiojo Reicho Generalgubernijai.
1945–1975 m. priklausė Lenkijos Liaudies Respublikos Liublino vaivadijai. 1975–1998 m. priklausė Chelmo, Palenkės Bialos ir Liublino vaivadijoms. Apskritis sudaryta 1999 m. sausio 1 d. ir turi savo Parčevo apskrities herbą.
GIF Sundsvall

Istorija

Klubas įkurtas 1903 m. Yra dalyvavę elito diviziono kovose. Aukščiausias pasiekimas penktoji vieta 1988 m.
Visdergiai

Istorija

Prie kaimo buvo Visdergių–Papelkių pilkapynas arba „Milžinų kapai“, kurį 1884–1885 m. tyrinėjo Tadas Daugirdas.
1950–1991 m. kaimas priklausė Micaičių kolūkiui. Kaimo rytinėje dalyje plyti Visdergių–Čiuinių durpynas.

Aplinkinės gyvenvietės

Vileišiai – 6,2 km
KURŠĖNAI – 8,5 km 
 Papelkiai – 2,3 km
Bacaičiai  – 3,3 km
Pūšiliai – 5,8 km
Kadagynė – 3 km
 ŠIAULIAI – 26 km
Urkuvėnai – 1,4 km
Likučiai – 1,3 km
Laumakiai – 2,2 km
Valerijus Briusovas

Biografija

Brolis Aleksandras Briusovas. 1899 m. baigė Maskvos universitetą. Bendradarbiavo literatūrinėje spaudoje, žurnale „Russkij archiv“ (Русский архив), 1899 m. su S. Poliakovu įsteigė leidyklą „Skorpion“. 1904-1909 m. redagavo simbolistų žurnalą „Vesy“. 1914 m. kaip karo korespondentas lankėsi Lietuvoje. Po 1917 m. Spalio perversmo palaikė bolševikų politiką, dirbo kultūros įstaigose. 1920 m. įstojo į Rusijos komunistų partiją. 1921 m. suorganizavo Aukštąjį literatūros ir meno institutą, jo rektorius.

Kūryba

Vienas žymiausių rusų simbolistų. Bendravo su J. Baltrušaičiu. 1894-1895 m. išleido tris rinkinius „Rusų simbolistai“ (Русские символисты), juos sudaro jo paties ir kitų poetų eilėraščiai. Tai pirmoji kolektyvinė rusų modernizmo deklaracija. Simbolizmą laikė literatūros mokykla, siekiančia tobula forma išreikšti subtiliausius žmogaus jutimus, atskleisti akimirkos grožį, skelbė radikalias literatūros atnaujinimo nuostatas, propagavo prancūzų simbolistus. Ankstyvieji eilėraščiai pasižymi šokiruojančiais alogiškais vaizdiniais, egzotika, ekscentriškumu. Vėlesnėje kūryboje vyrauja istoriniai, mitologiniai ir miesto motyvai, plastiški vaizdai, deklamacinis stilius derinamas su filosofiniais apmąstymais, ryški XX a. istorinės katastrofos nuojauta. Parašė istorinės tematikos romanų, futurologinių prozos kūrinių, dramų.
Apysakų ir novelių rinkinyje „Naktys ir dienos“ vyrauja kasdienybės motyvai, psichologiškumas. 1916 m. išleido karo tematikos ir peizažinių eilėraščių rinkinį „Septynios vaivorykštės spalvos“, jame išspausdinta ir eilėraščių apie Vilnių. Trečiojo dešimtmečio poetinėje kūryboje gausu eilėraščių, šlovinančių revoliuciją, jos vadus, tarybų valdžią. Paskelbė literatūrinių esė ir recenzijų, straipsnių apie A. Puškino kūrybą, parašė studiją „Trumpas eilėtyros kursas“ (1919 m.).
Išvertė J. V. Getės, D. Bairono, P. Verleno ir kitų poetų kūrinių, armėnų poetų eilėraščių (Antologija, 1916 m.). Su M. Gorkiu parengė ukrainiečių, latvių, suomių poezijos rinkinius. Lietuvių kalba jo eilėraščių vertimus periodinėje spaudoje pradėta skelbti 1909 m., 1961 m. išleistas rinkinys „Poezija“.
Jim Morrison

Kūrybos pradžia

Jimas pradėjo rašyti eiles dar mokykloje ir neapleido jų iki pat paskutinės gyvenimo dienos, nors teigiama, kad visus savo ankstyvuosius poezijos bandymus jis tiesiog išmetė.
Pirmąją savo poezijos knygelę (neskaičiuojant dainų tekstų) „Dievai ir naujieji kūriniai“ (The Lords And The New Creatures) J. Morrisonas savo lėšomis išleido 1969 m. Rinkinyje vyravo kinematografinė simbolika, gyvenimo vaizdeliai ir vizijos: mirtis, seksas, narkotikai, šlovė.

The Doors įkūrimas

Morrisonas mokėsi kino meno Kalifornijos universitete (UCLA), du jo studijų filmai buvo apdovanoti prizais. Tačiau Jimas paliko universitetą prieš pat baigiamuosius egzaminus. Kurį laiką jis klajojo Kalifornijos pakrante, asketiškai gyvendamas lūšnelėse, atsitiktiniuose prieglobsčiuose, slapstydamasis nuo tarnybos armijoje. Vėliau subūrė muzikos grupę „The Doors“, kuri atvėrė duris į psichodelinės muzikos pasaulį. Kartu su „The Doors“ Morrisonas įrašė 7 albumus, kurie tapo viena svariausių, mėgiamų ir žinomų roko klasikos pozicijų.
Morrisonui didelę įtaką turėjo Aldous Huxley eseistinė knyga „Suvokimo durys“ (Doors Of Perception, 1954 m.). Dažnai manoma, kad būtent ši knyga pakišo mintį būsimos Morrisono grupės pavadinimui.

Vėlesnieji metai

Vieną žymiausių savo poemų „Amerikoniška malda“ (An American Prayer) J. Morisonas įrašė į juostą, o 1970 m. įvadinė jos dalis buvo autoriaus lėšomis išspausdinta ir išdalinta draugams.
1971 m. liepos 3 d. Paryžiuje Morisonas buvo rastas negyvas. Oficiali mirties priežastis – širdies smūgis, tačiau dauguma grupės fanų ir biografų teigia, kad tai buvęs narkotikų perdozavimas.
1988 m., gerokai vėliau po J. Morrisono mirties pasirodė iki tol neskelbtų jo eilėraščių rinktinė „Tyrai: Prarasti Džimo Morisono rankraščiai“ (Wilderness: The Lost Writings Of Jim Morrison). Dar po keleto metų išleista knygelė „Amerikietiška naktis“ (American Night), į kurią sudėtos ir nepublikuotos eilės, ir geriausių epinių „The Doors“ dainų tekstai. Abi knygos tapo nacionaliniais JAV bestseleriais.
Ugnies rijimas

Ugnies rijimas yra senas tradicinis cirko ar gatvės artistų numeris. Atlikėjas dedasi degančius daiktus į burną ir taip juos užgesina. Taip pat dažnos variacijos yra ugnies burnoje sulaikymas ir vėliau ja kitų daiktų uždegimas.
Ugnies rijimas buvo įprasta tarp fakyrų.
Priešingai populiariam įsitikinimui, tame nėra jokių slaptų „akies apgaulių“, jokių ypatingų techninių priemonių, o naudojama ugnis nėra kažkokia ypatinga „šalta“ ugnies versija. Burnoje atlikėjas taip pat neturi jokių ypatingų medžiagų, tačiau svarbią reikšmę turi seilės. Visas efektas pasiekiamas tik specialių treniruočių, atsparumo skausmui vystymo ir kai kurių fizikos dėsnių išmanymu.
Tai yra labai pavojingas numeris ir atliekamas tik specialų pasirengimą turinčių profesionalų.
Dovilai

Aplinkinės gyvenvietės

GARGŽDAI – 5 km
JAKAI – 9 km 
 Kiškėnai – 7 km
Baičiai – 2 km 
 AGLUONĖNAI – 15 km
Tauro bankas

Istorija

1991–1992 m. įmonė vadinosi „Geka“. 1996 m. pab. akcinis kapitalas sudarė 36 mln. Lt., indėliai – 169,6 mln. Lt., išduotos paskolos – 145,7 mln. litų. 1997 m. bankui bankrutavus, jo įkūrėjas ir prezidentas Genadijus Konopliovas nusižudė.
Lietuvos TSR valstybinė premija

LTSR valstybinė premija – Lietuvos Tarybų Socialistinės Respublikos aukščiausias įvertinimas už Lietuvoje atliktus žymius mokslo ir technikos darbus, socialistinio lenktyniavimo laimėjimus, literatūros ir meno kūrinius.

Premija

LTSR valstybinė premija buvo teikiama kasmet, liepos 21 d. spaudoje (laikraščiuose „Tiesa“, „Sovetskaja Litva“ ir „Komjaunimo tiesa“) paskelbus nutarimą dėl premijų skyrimo. Darbus, teikiamus LTSR valstybinei premijai skirti, galėjo pristatyti mokslo, kūrybinės organizacijos ir valstybinės institucijos. Valstybinėms premijoms skirti galėjo būti teikiami idėjiškai ir moksliškai labai vertingi mokslo darbai, padėję plėtoti mokslą, prisidėję prie gamybos efektyvinimo, taip pat idėjiški ir meniški literatūros, muzikos, teatro bei kinematografijos kūriniai, kuriuos visuomenė gerai įvertino. Mokslo darbai galėjo būti patekti tik praėjus metams nuo jų paskelbimo spaudoje. Pateikti darbai svarstomi spaudoje, specialistų pasitarimuose ir konferencijose, darbo kolektyvų susirinkimuose. Teikiamus darbus kasmet iki balandžio 1 d. priimdavo atskiri LTSR valstybinių mokslo ir technikos premijų komitetas ir LTSR valstybinių literatūros ir meno premijų komitetas. Šių komitetų sprendimai dėl premijų skyrimo įsigaliojo tik juos patvirtinus LKP CK ir LTSR Ministrų Tarybai.
Kasmet už žymius mokslo ir technikos darbus buvo skiriama vienuolika LTSR valstybinių premijų (iš jų 2 už vadovėlius). Už socialistinio lenktyniavimo laimėjimus – 2 premijos, už literatūros ir meno kūrinius – iki 8, iš jų viena už literatūros ir meno kūrinius vaikams ir viena už literatūros ir meno kritiką. LTSR valstybinės premijos dydis – 1500 rublių. Su premija suteikiamas laureato vardas, įteikiamas diplomas ir laureato ženklas.
Nuo 1989 m. Lietuvoje vietoje LTSR valstybinės premijos skiriamos valstybinės Lietuvos mokslo premija ir Lietuvos nacionalinė kultūros ir meno premija.
Kremonos provincija

Ekonomika

Svarbiausias pajamų šaltinis provincijoje yra žemės ūkis. Auginami kukurūzai, miežiai, soja ir cukriniai runkeliai. Provincija žinoma dėl vietinių patiekalų, pvz.: garstyčių.
Pramonė irgi išplėtota, ypač šiaurėje prie Kremos. Ten yra tekstilės, chemijos ir mechanizmų fabrikai.
Change

Albumo istorija

Po grupės „Greatest Hits Tour“ turo, „Sugababes“ 2007 metų vasarą sugrįžo į studiją, kad įrašytų naują albumą, kuriame pirmąkart bus visi vokalai Berrabah, Buchanan, ir Range įrašyti kartu. Prodiuseriai kurie dirbo prie naujojo albumo buvo William Orbit, Dr. Luke, JC Chasez, Dallas Austi], Novel ir Xenomania.
Pirmasis singlas iš naujojo albumo buvo „About You Now“, kurį prodiusavo Dr. Luke. Šis „Sugababes“ singlas padarė didžiausią šuolį į #1, ir ten prasilaikė keturias savaites. 2007 m. spalio 14 d. „Change“ tapo grupės antruoju albumu, kuris pasiekė pirmąją Jungtinės Karalystės topo vietą.
„Sugababes“ gruodžio 17 d. išleido kitą singlą tokiu pačiu pavadinimu kaip albumas „Change“, singlas pasiekė #13 vietą JK. Trečiasis singlas iš albumo „Change“ buvo „Denial“, išleistas 2008 m. kovo 17 d. „Denial“ pasiekė #15 vietą.
„About You Now“ buvo nominuotas 2008 metais „Brit Award“ kaip „Geriausias britiškas singlas“. Nuo kovo 13 iki gegužės 1 d. „Sugababes“ keliavo po Jungtinę Karalystę, šis turas buvo pavadintas „Change Tour“.
Zarasų rajono savivaldybės taryba 2007–2011 m.

Zarasų rajono savivaldybės taryba – Zarasų rajono savivaldybės atstovaujamoji institucija, išrinkta 2007 m. vasario 25 d. visuotiniuose, slaptuose, laisvuose ir lygiuose rinkimuose pagal proporcinę rinkimų sistemą ir Lietuvos Respublikoje registruotų politinių partijų pateiktus kandidatų sąrašus.

Veikla

Pirmasis posėdis įvyko 2007 m. balandžio 4 d. Meru išrinktas Arnoldas Abramavičius, mero pavaduotoju – Vytautas Sekonas (Darbo partija), administracijos direktoriumi paskirtas Dangiras Mikasėnas (Centro sąjunga).
Kiudo

Kiudo (jap. lanko kelias) – iš Japonijos kilęs kovos menas su lankais.

Istorija

Tai yra viena seniausių kovos meno rūšių. Pirmieji piešiniai, kuriuose vaizduojamas didelis asimetriškas japonų lankas, siekia Jajoi periodą (500 m. pr. m. e. - 300 m.). Pirmos rašytinės žinios apie japoniškus lankus randamos kinų kronikoje Weishu (apie 297 m.).

Technika

Nuo visų kitų šaudymo iš lanko būdų japoniškas skiriasi savo ypatingos formos ir ilgio lanku bei šaudymo technika. Japoniškas tradicinis lankas yra asimetrinis, apie 2,20 m ilgio, gaminamas iš bambuko. Strėlės yra apie 1 m ilgio, taip pat gaminamos iš bambuko. Templė kabinama specialiu grioveliu, esančiu ant dešinės rankos pirštinės nykščio. Lankas iškeliamas virš galvos ir tempiamas abiejomis rankomis žemyn. Paleidimo momentu lankas sukamas į kairę, taip suteikiant strėlei tiesią trajektoriją bei papildomą strėlės išmetimo greitį.

Profesionalus sportas

2006 m. įkurta Tarptautinė kyudo federacija (IKYF) vienija apie pusę milijono šaulių iš 17 šalių. 2010 m. Tokijuje surengtas pirmasis pasaulio čempionatas. 2012 m. Vilniuje surengtas pirmasis Lietuvos čempionatas. Lietuvos kyudo federacija (prezidentė - Ringa Baltrušaitė) yra tarptautinės federacijos pilnateisė narė.
Visoka Gura

Istorija

Nuo VIII a. pr. m. e. iki XVII a. šioje teritorijoje gyveno lietuviams artima baltų gentis – jotvingiai.
Nuo XIII-XIV a. iki 1795 m. vietovė priklausė Abiejų Tautų Respublikai.
Kaimas buvo įkurtas 1789 m.
XIX amžiaus 9-ame dešimtmetyje jame gyveno virš 200 žmonių (rusų sentikiai ir lenkai), buvo 46 mediniai pastatai ir 489 margų (~274 ha) ariamos žemės.
1795–1917 m. atiteko Rusijos imperijai po Trečiojo Abiejų Tautų Respublikos padalijimo pagal Vienos kongreso nutarimą (kaip Lenkijos Kongreso karalystės dalis).
Pirmojo pasaulinio karo metu dauguma kaimo sentikių buvo evakuoti į Rusijos imperijos gilumą, toliau nuo karo veiksmų fronto.
Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai.
Kaimas palaipsniui nustojo egzistuoti po Antrojo pasaulinio karo, nes jo gyventojai buvo deportuoti į TSRS pagal 1941 m. sausio 10 d. TSRS ir nacistinės Vokietijos vyriausybių susitarimą (dėl Vokietijos piliečių bei vokiečių tautybės asmenų perkėlimo iš Lietuvos SSR į Vokietiją, o Lietuvos piliečių bei lietuvių, rusų ir baltarusių tautybės asmenų – iš Vokietijos į Lietuvą).
1975-1998 m. vietovė priklausė Suvalkų vaivadijai.
Arūnas Komka

Arūnas Komka (g. 1954 m. lapkričio 14 d. Radviliškyje) – Vilniaus Gedimino technikos universiteto (VGTU) kancleris, VGTU senato narys, VGTU Statybos fakulteto Metalinių ir medinių konstrukcijų katedros docentas.

Biografija

1973 m. įstojo į Vilniaus inžinerinį statybos institutą pramoninės ir civilinės statybos specialybę. 1978 m. baigęs institutą liko čia dirbti asistentu. 1986 m. stažavosi Kijevo inžineriniame statybos institute. 1990 m. apgynė technikos mokslų kandidato laipsnį. Nuo 1991 m. dirba Vilniaus Gedimino technikos universiteto Metalinių konstrukcijų katedros vyr. dėstytojas, nuo 1992 m. vyr. asistentas. 1992, 1993 ir 1994 m. stažavosi Veimaro universitete universitete. 1994 m. paskirtas VGTU mokslo direkcijos direktoriumi. 1995 m. suteiktas docento vardas. Nuo 1997 m. vasario mėn. VGTU administracijos prorektorius.
Studentams ir magistrantams dėstomos disciplinos: metalinės ir statybinės konstrukcijos, metaliniai ir mediniai tiltai.
Išleido 22 publikacijas lietuvių, rusų, anglų, kalbomis, iš jų 4 mokomosios literatūros darbai. Parašė 17 mokslinių straipsnių ir kitų mokslinių publikacijų, dalyvavo 17 šalies ir tarptautinių konferencijų.
Azijos tigrai

Azijos tigrai – itin sparčiai besivystančios Pietryčių Azijos valstybės.
Tai Pietų Korėja, Singapūras, Honkongas ir Taivanas.
Dėl aktyvios eksporto politikos ir užsienio prekybos mastų dar vadinami agresyviaisiais Azijos tigrais, kadangi už žemą kainą eksportuoja nemažai aukštųjų technologijų produkcijos, pramonėje naudoja vis modernesnes skaitmenines technologijas.
Terminas atsirado XX a. 9 deš., apibūdinant dinamišką Pietryčių Azijos ekonomikos augimą.
Jevgenijus Kupreščenko

Biografija

Lietuvos tautodailininkų sąjungos (LTS) narys nuo 1999 m. Lietuvos tautodailės kūrėjų asociacijos (LTKA) narys nuo 2008 m. Parodose dalyvauja nuo 1998 m.